OBH 1605/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása:

H. Jné budapesti lakos panasszal fordult az állampolgári jogok országgyűlési biztosához, mert 1995. szeptember 8.óta keresőképtelen és táppénzfolyósítása akadozik.

A panaszos totális retina leválása miatt lett keresőképtelen, majd klinikai kontroll vizsgálatra menve balesetet szenvedett, melynek következtében ideggyulladást kapott, ezért maximális ellátásra, segítségre szorul. Munkahelyén nincs üzemi kifizetőhely. A Fővárosi és Pest Megyei Egészségbiztosítási Pénztár októberre járó táppénzét pl. 1996. január közepén folyósította. Korábbi 1993-as keresőképtelensége idején is hasonlóan nehezen kapta meg táppénzét. A panaszos tapasztalata szerint rajta kívül még sokan kapják késedelmesen az ellátásukat, súlyosan veszélyeztetve anyagi biztonságukat.

Érintett alkotmányos jog
Szociális biztonsághoz való jog / Alk. 70.E.(1)-(2) bekezdés./

Alkalmazott jogszabályok
A társadalombiztosításról szóló 1975. évi II. tv. (T) és a végrehajtására kiadott 89/1990./V.1./ MT. rendelet /R/.
T. 17. § (1) Táppénzre jogosult az, aki a biztosítás tartama alatt vagy annak megszünését követő első, második, harmadik napon keresőképtelenné válik.

T.18. § Keresőképtelen: 
a./ aki betegség miatt munkáját nem tudja ellátni.
R. 220. §  A társadalombiztosítási ellátás igénybevétele során bekövetkezett balesetek közül üzeminek az számít, amely a biztosítottat keresőképtelenségének, vagy rokkantságának /munkaképessége csökkenésének/ az elbírálása céljából elrendelt, illetőleg a keresőképessé válásához szükséges egyéb orvosi vizsgálaton vagy kezelésen történt megjelenésével összefüggésben érte. 
R. 257. § (1) A betegségi és anyasági ellátás iránti igényt a biztosítottnak a biztosítás fennálása alatt és megszünése után a munkáltatójánál kell bejelenteni. 
R- 258. § (1) Ha a munkáltatójánál társadalombiztosítási kifizetőhely nincs, a munkáltató köteles ..... három munkanapon belül a székhelye /telephelye/ szerint illetékes egészségbiztosítási pénztárnak ..... megküldeni. 

R. 259. § A betegségi és anyasági ellátási igényt
a./ .................
b./ ................
c./ egyéb esetekben a munkáltató székhelye /, telephelye/ illetőleg a jogosult lakóhelye szerint 
     illetékes egészségbiztosítási pénztár / kirendeltség/ köteles elbírálni. 

Megállapított tényállás

A Fővárosi és Pest Megyei Egészségbiztosítási Pénztár Igazgatóságától, Asztalos Gézáné dr-tól kapott tájékoztatás szerint H. Jné 1993. február 1-től 1994. február 13-ig majd 1995. szeptember 8-tól ismét táppénzben részesül. A fenti keresőképtelenségeinek időtartama alatt  néhány esetben ténylegesen késedelmesen történt az ellátás folyósítása. 
A késedelmes kiutalások oka, a Pénztár szerint, hogy "'az 1989-től bekövetkezett gazdasági nehézségek miatt ugrásszerűen megnövekedett azon munkáltatók száma, melyek átalakultak, megszűntek, felszámolásra kerültek és az addig  társadalombiztosítási kifizetőhelyen kezelt ügyeket Pénztárunknak kellett tovább vinnie jelentős létszámbővítés, illetve informatikai háttér nélkül. Az Informatikai fejlesztésre 1994. november hónapban kaptunk lehetőséget, amellyel éltünk és 1995. év végére a számítógépes parkunkat 2,5-szeresére növeltük egy olyan rendszer kidolgozása mellett, amely egyaránt szolgálja ügyfeleink és pénztáraink érdekeit."
A késedelem  alkotmányos visszásságot okozott. 

A  tájékoztatás szerint már több hónapja 30 napon belül folyósításra kerülnek az igények. 
A panaszos ujabb levele szerint valóban az 1996. augusztus 26-án benyújtott táppénz igényére a kiutalás 1996. szeptember 25-én megtörtént. 
A késedelmes utalások miatt 3.680.- Ft. késedelmi pótlék került a panaszosnak elszámolásra.

A Fővárosi Egészségbiztosítási Pénztár csak az állampolgári jogok országgyűlési biztosa megkereséséből értesült arról, hogy a panaszos klinikai kontroll vizsgálatra menet balesetet szenvedett, az így keletkezett igény az R. 220. §-a szerint ismételten elbírálásra kerül, jogosultság esetén a baleseti táppénz folyósításáról a Pénztár soron kívül intézkedik.

A panaszos 1996. szeptember 5-én 12-1543/96. számon ujabb rokkantsági nyugdíj igényt nyújtott be /az 1996. julius l5-én  a 12-12447/96. számon benyújtott igényét a táppénz folyósításra tekintettel az Igazgatóság elutasította, pedig az OOSZI 1996. junius 24-én 100 %-os munkaképesség-csökkenést állapított meg. /
A Fővárosi és Pest Megyei Nyugdíjbiztosítási Igazgatóságtól rövid úton beszerzett információ szerint H. Jné táppénz jogosultsága 1996. szeptember 7-én lejárt. 1996. szeptember 23-án a folyószámla nyilvántartástól szükséges adatok megérkezéséig havi 20.000.- Ft. folyamatos előleget állapítottak meg és intézkedtek annak folyósításáról.

Ajánlások

Az állampolgári jogok országgyűlési biztosáról szóló 1993. évi LIX tv. 21. § (1) bekezdése alapján a következő ajánlásokat teszem:

Felhívom a Fővárosi és Pest Megyei Egészségbiztosítási Pénztár igazgatójának figyelmét az ellátások megállapításának és folyósításának 30 napos határideje betartása fokozott ellenőrzésére, valamint a nyugellátások megállapításához szükséges nyilvántartási adatok időben történő szolgáltatására.

Megkeresem a Fővárosi és Pest Megyei Nyugdíjbiztosítási Igazgatóság vezetőjét, hogy szíveskedjék H. Jné rokkantsági nyugdíjának végleges megállapításáról haladéktalanul  intézkedni. 

Budapest, 1997. február 17.

Dr.Polt Péter